ทาร์เก็ตฟันด์อู้ฟู่โกยกำไรเข้าเป้า
&#8220;บัวหลวงเอ็มเอฟซี&#8221; เริงร่าส่งท้ายปี ทาร์เก็ตฟันด์เข้าเป้า &#8220;กรุงศรีไอเอ็นจี&#8221; ใกล้เข้าเป้า
21 ธ.ค. 2555

“บัวหลวงเอ็มเอฟซี” เริงร่าส่งท้ายปี ทาร์เก็ตฟันด์เข้าเป้า “กรุงศรีไอเอ็นจี” ใกล้เข้าเป้า
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) บัวหลวง กล่าวว่า กองทุนเปิดบัวหลวงทริกเกอร์ 5 (11%) ให้ผลตอบแทนตามเป้าหมาย 11% โดยใช้เวลาเพียง 6 เดือน จากที่กำหนดอายุกองทุนไว้ไม่เกิน 18 เดือน
“ปัจจัยสำคัญของผลสำเร็จอยู่ที่ตลาดหุ้นไทยให้ผลตอบแทนที่ดีในปีนี้ ผนวกกับแนวทางของ บลจ.บัวหลวง ที่คัดเลือกหุ้นคุณภาพที่มีปัจจัยพื้นฐานและแนวโน้มของราคาที่ดี ลงทุนเมื่อเห็นจังหวะที่เหมาะสม โดยใช้การวิเคราะห์ปัจจัยทางเทคนิคประกอบการตัดสินใจ กำหนดราคาเข้าซื้อและขายออก ซึ่งกำหนดราคาหยุดขาดทุนอย่างเคร่งครัดเพื่อจำกัดความเสี่ยง ทำให้กองทุนทริกเกอร์ 5 ทำผลตอบแทนได้ตามเป้าหมาย” นางวรวรรณ กล่าว 
น.ส.ประภา ปูรณโชติ กรรมการผู้จัดการ บลจ.เอ็มเอฟซี กล่าวว่า กองทุนเปิดเอ็มเอฟซี สปอท 55 ซีรีส์ 2 สามารถทำผลตอบแทนได้ 5% ซึ่งเป็นเป้าหมายครั้งที่ 1 โดยใช้เวลาเพียง 1 เดือน 
“ความสำเร็จของกองทุนดังกล่าว มาจากกลยุทธ์การบริหารกองทุน โดยลงทุนในหลักทรัพย์ที่มีปัจจัยพื้นฐานดีและมีปัจจัยสนับสนุนจากเศรษฐกิจไทยที่ยังคงแข็งแกร่งจากการลงทุนภาครัฐและการบริโภคภายในที่ดี และกำไรของบริษัทจดทะเบียนที่คาดว่าขยายตัวโดดเด่นกว่าเมื่อเทียบกับภูมิภาค” น.ส.ประภา กล่าว
บริษัทหลักทรัพย์ (บล.) โนมูระ พัฒนสิน รายงานว่า ในขณะนี้มีกองทุนทาร์เก็ตฟันด์ที่มีผลตอบแทนใกล้ถึงเป้าหมายอีก 3 กอง มูลค่ากองทุนประมาณ 3,420 ล้านบาท ได้แก่ กองทุนเปิดกรุงศรีอิควิตี้ 8% ทริกเกอร์ 2 และ 3 ของ บลจ.กรุงศรี ซึ่งทำผลตอบแทนได้ 5.7% ขณะที่กำหนดเป้าหมายไว้ 8% และกองทุนเปิด ไอเอ็นจี ไทย ทริกเกอร์ 10% บลจ.ไอเอ็นจี (ประเทศไทย) มีผลตอบแทน 7.5% จากเป้าหมาย 10%